แอสเซท พลัส เปิดขายและรับซื้อคืนรอบใหม่ ASP-ACFIXED4
บลจ.แอสเซท พลัส เปิด Rollover กองทุน ASP-ACFIXED4 ลงทุนตราสารหนี้ในประเทศ อายุ 6 เดือน คาดผลตอบแทน 1.40% ต่อปี
10 ก.พ. 2553

บลจ.แอสเซท พลัส เปิด Rollover กองทุน ASP-ACFIXED4 ลงทุนตราสารหนี้ในประเทศ อายุ 6 เดือน คาดผลตอบแทน 1.40% ต่อปี



วิน อุดมรัชตวนิชย์ รองกรรมการผู้จัดการ บลจ.แอสเซท พลัส
ดร.วิน อุดมรัชตวนิชย์ รองกรรมการผู้จัดการ และหัวหน้าเจ้าหน้าที่บริหารการลงทุน บริษัทหลักทรัพย์จัดการกองทุน แอสเซท พลัส จำกัด กล่าวว่า  ในช่วงนี้ยังคงแนะนำให้ลงทุนในตราสารหนี้ระยะสั้นๆ ไม่เกิน 1 ปี เพื่อรอการปรับขึ้นอัตราดอกเบี้ยนโยบายของธนาคารแห่งประเทศไทย โดยในวันที่ 17 กุมภาพันธ์นี้ บริษัทฯ จะเปิดขายและรับซื้อคืนรอบใหม่ กองทุนเปิดแอสเซทพลัสแอ็คทีฟตราสารหนี้ 4 (ASP-ACFIXED4) ซึ่งเป็นกองทุนตราสารหนี้ในประเทศที่เปิดซื้อขายเป็นรอบระยะเวลา โดยรอบการลงทุนนี้ประมาณ 6 เดือน และจะลงทุนในตั๋วแลกเงินในประเทศ ผลตอบแทนหลังจากหักค่าใช้จ่ายกองทุนแล้ว อยู่ที่ประมาณ 1.40% ต่อปี
ดร.วิน กล่าวว่า แม้ว่าแนวโน้มอัตราเงินเฟ้อทั่วไปในไตรมาส 1 ปี 2553 น่าจะปรับขึ้นมาเคลื่อนไหวอยู่ที่ระดับ 3-4% แต่คาดว่าในไตรมาส 2 ถึงไตรมาส 3 อัตราเงินเฟ้อน่าจะปรับลดลงต่ำกว่า 3% ได้ เนื่องจากฐานของอัตราเงินเฟ้อในปีที่แล้วอยู่ในระดับสูง และแนวโน้มราคาน้ำมันและสินค้าอุปโภคอื่นๆไม่น่าจะปรับขึ้นได้มาก ขณะที่อัตราเงินเฟ้อพื้นฐานจะเคลื่อนไหวระหว่าง 1-2% ซึ่งอยู่ในเป้าหมายที่กำหนดของธนาคารแห่งประเทศไทย (ธปท.)
อย่างไรก็ดี ปัจจัยความกังวลในเศรษฐกิจของยุโรป และปัจจัยความไม่แน่นอนในนโยบายภาครัฐของประเทศต่างๆ ในภาวะปัจจุบัน น่าจะเป็นปัจจัยกดดันการฟื้นตัวของเศรษฐกิจในช่วงต่อไป ซึ่งสำหรับประเทศไทยน่าจะทำให้ธปท.ยังสามารถชะลอการปรับขึ้นอัตราดอกเบี้ยนโยบายได้ อย่างไรก็ตาม ยังคงต้องติดตามปัจจัยด้านระดับราคาน้ำมันและเสถียรภาพทางการเมือง ซึ่งจะมีผลต่อการกำหนดนโยบายของคณะกรรมการการเงินด้วย
“ในส่วนแนวโน้มการปรับขึ้นอัตราดอกเบี้ย คาดว่าธนาคารแห่งประเทศไทยอาจจะยังคงอัตราดอกเบี้ยนโยบายในระดับปัจจุบัน หากระดับราคาน้ำมันต่ำกว่า 80 ดอลลาร์สหรัฐต่อบาร์เรล และอาจพิจารณาปรับขึ้นอัตราดอกเบี้ยได้ในช่วงปลายไตรมาส 2 หรือไตรมาส 3 หากระดับราคาน้ำมันปรับตัวสูงกว่า 80 ดอลลาร์สหรัฐต่อบาร์เรล เพื่อลดแรงกดดันด้านราคาที่จะสูงขึ้นตามราคาน้ำมัน” ดร.วิน กล่าว